पाएं अपने शहर की ताज़ा ख़बरें और फ्री ई-पेपरडाउनलोड करें
बस स्टैंड बायपास नगर पालिका और लोक निर्माण विभाग की आपसी खींचतान के कारण दिनों दिन गड्ढों में तब्दील होता जा रहा है। करीब तीन महीने पहले लोक निर्माण विभाग ने बायपास की मरम्मत कराई थी लेकिन मरम्मत सिर्फ वहीं कराई गई जहां सड़क पहले से अच्छी स्थिति में थी और कम गड्ढे थे।
जहां नगर पालिका की पाइप लाइन लीकेज की वजह से गड्ढे हुए हैं, वहां लीकेज बंद नहीं होने के कारण सड़क का मेंटेनेंस नहीं किया गया। लीकेज पाइप लाइन से लगातार पानी बह रहा है जिससे गड्ढे और गहरे होते जा रहे हैं जबकि इस बायपास पर लगातार ट्रैफिक बढ़ रहा है। सड़क पर गड्ढों के कारण वाहन चालक गड्ढों से बचते हुए निकलते हैं, ऐसे में सामने आ रहे वाहन से टक्कर होने का डर रहता है। बता दें कि दैनिक भास्कर ने गड्ढों में तब्दील बायपास को मुद्दा बनाकर अभियान चलाकर खबरें प्रकाशित की थीं। इन खबरों का संज्ञान लेकर लोक निर्माण विभाग ने ठेकेदार अवस्थी कंस्ट्रक्शन कंपनी को नोटिस देकर मेंटेनेंस कराया लेकिन ठेकेदार ने जहां कम गहरे गड्ढे थे, वहां गिट्टी डालकर डामरीकरण कर दिया।
जहां सबसे ज्यादा गड्ढे हैं, उतना हिस्सा छोड़ दिया। एक तो ठेकेदार के घटिया निर्माण कार्य की वजह से यह सड़क पिछले 10 साल में दो बार बनी और दोनों बार उखड़ गई। अब ठेकेदार ने मेंटेनेंस में भी भेदभाव किया। हालांकि इसमें अकेला ठेकेदार ही दोषी नहीं है। नगर पालिका के अफसर भी बराबर के जिम्मेदार हैं।
नगर पालिका की तीन पाइप लाइनें इस सड़क के नीचे डली हैं और इनमें तीसरी पाइप लाइन दो महीने पहले ही डाली गई है। एक पाइप लाइन साल 2006 में और दूसरी पाइप लाइन 2013 में डाली गई थी। 23 करोड़ 49 लाख की जलावर्धन योजना के तहत 2013 में डाली गई पाइप लाइन सबसे घटिया है।
यही पाइप लाइन लीकेज है। लीकेज के कारण नगर पालिका को तीसरी पाइप लाइन डलवानी पड़ी लेकिन अभी इस लाइन में पानी सप्लाई चालू नहीं हुआ है। वहीं लाइन लीकेज के कारण सड़क पूरी तरह उखड़ती जा रही है। न नपा के अफसरों को चिंता है न पीडब्ल्यूडी के अफसरों को।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn